
REPUBLIKA HRVATSKA
OSJEČKO-BARANJSKA ŽUPANIJA


ŽUPAN

KLASA: 501-01/20-03/1
URBROJ: 2158/1-01-02-20-4
Osijek, 21. srpnja 2020.

Temeljem članka 11. stavak 1. i 2. Zakona o pravu na pristup informacijama ("Narodne novine" broj 25/13. i 85/15.) te članka 23. stavak 2. i članka 55a. stavak 2. točke 1., 4. i 16. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18. i 2/20.), a u svezi točke IX. Kodeksa savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.) i točke III. Upute o načinu provedbe postupka savjetovanja tijela Osječko-baranjske županije s javnošću, KLASA: 011-01/16-01/2, URBROJ: 2158/1-01-02-16-2 od 15. ožujka 2016. godine i KLASA: 011-01/17-01/4, URBROJ: 2158/1-01-02-17-2 od 12. prosinca 2017. godine, Župan Osječko-baranjske županije donio je 21. srpnja 2020. godine

Z A K L J U Č A K
o utvrđivanju Nacrta Plana promicanja
zdravlja, prevencije te ranog otkrivanja bolesti
na području Osječko-baranjske županije za razdoblje
od 2020. do 2023. godine za savjetovanje s javnošću

I.

Utvrđuje se Nacrt Plana promicanja zdravlja, prevencije te ranog otkrivanja bolesti na području Osječko-baranjske županije za razdoblje od 2020. do 2023. godine (u daljnjem tekstu: Nacrt Plana) za savjetovanje s javnošću odnosno javnu objavu radi pribavljanja mišljenja, prijedloga i primjedbi javnosti.
II.

Nacrt Plana bit će javno objavljen na internetskoj stranici Osječko-baranjske županije u trajanju od 30 dana od dana objave.

Savjetovanje s javnošću bit će provedeno u skladu sa zakonom, Kodeksom savjetovanja sa zainteresiranom javnošću u postupcima donošenja zakona, drugih propisa i akata i Uputom o načinu provedbe postupka savjetovanja tijela Osječko-baranjske županije s javnošću.

Tijekom trajanja javne objave javnost može iznositi mišljenja, primjedbe i prijedloge u pisanom obliku dostavom na adresu: Osječko-baranjska županija, Upravni odjel za zdravstvo i socijalnu skrb, Kapucinska 40/I., 31000 Osijek ili na e-mail: zdravstvo@obz.hr.
III.

Za provođenje ovoga Zaključka te poduzimanje svih drugih potrebnih radnji zadužuje se Upravni odjel za zdravstvo i socijalnu skrb Osječko-baranjske županije.

Župan



Ivan Anušić

DOSTAVITI:

1.
Upravi odjel za zdravstvo i socijalnu skrb
Osječko-baranjske županije

2.
Tajništvo Županije

3.
Pismohrana
Temeljem članka 11. stavak 1. podstavak 5. Zakona o zdravstvenoj zaštiti ("Narodne novine" broj 100/18. i 125/19.) i članka 30. točka 2., 13. i 24. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18. i 2/20.), Skupština Osječko-baranjske županije donijela je na _________ sjednici _____________ 2020. godine
PLAN PROMICANJA ZDRAVLJA,
PREVENCIJE TE RANOG OTKRIVANJA BOLESTI
NA PODRUČJU OSJEČKO-BARANJSKE ŽUPANIJE
ZA RAZDOBLJE OD 2020. DO 2023. GODINE
Plan promicanja zdravlja, prevencije te ranog otkrivanja bolesti na području Osječko-baranjske županije za razdoblje 2020. do 2023. godine predstavlja podlogu za sve aktivnosti koje će se s ciljem promicanja zdravlja i prevencije bolesti provoditi tijekom navedenog razdoblja na području Osječko-baranjske županije.
1. Zdravstveni odgoj i zdravstveno prosvjećivanje

Provođenje zdravstvenog odgoja i zdravstvenog prosvjećivanja zakonski i stručno je utemeljeno na Planu i programu mjera zdravstvene zaštite iz obveznog zdravstvenog osiguranja te na nacionalnim strategijama promicanja zdravlja i prevencije bolesti, te je usklađeno s Planom zdravstvene zaštite Osječko-baranjske županije za razdoblje od 2019. do 2024. godine ("Županijski glasnik" 2/19.).

Promicanje zdravlja u Osječko-baranjskoj županiji organizirat će se i provoditi suradnjom upravnih odjela, zdravstvenih, socijalnih, obrazovnih, sportskih i kulturnih ustanova i organizacija civilnog društva tamo gdje ljudi žive, rade i provode slobodno vrijeme:
· u okruženju (obitelj, zajednica, vrtić, škole, radna mjesta, mediji); 
· za ciljnu populaciju (djecu i mlade, žene i trudnice, vulnerabilne skupine); 
· djelovanjem na životne navike i rizične čimbenike zdravlja (dojenje, prehrana, tjelesna aktivnost, higijena i oralna higijena, stres, uporaba sredstva ovisnosti, kolesterol i krvni tlak, povišeni šećer u krvi, spolno prenosive bolesti, ozljede); 
· djelovanjem na čimbenike okoliša (voda, zrak, otpad, buka, promet, socijalni okoliš-stanovanje, radni uvjeti, obrazovanje).

Ciljevi: promicanje zdravlja odnosno osposobljavanje građana da poboljšaju kontrolu nad svojim zdravljem. Ideja promocije zdravlja podrazumijeva stvaranje potencijala za dobro zdravlje prije nego što nastupi zdravstveni problem ili ugroženost zdravlja. Ona je namijenjena i zdravim i bolesnim osobama jer pomaže pojedincima da unaprijede vlastito zdravlje unatoč stanju u kojem se trenutačno nalaze te da preuzmu odgovornost za svoje zdravstveno stanje i povećaju kontrolu nad njim.
Aktivnosti:
1. promicanje zdravlja i prevencija bolesti trudnica, novorođenčadi, babinjača, dojenčadi, djece predškolskog i školskog uzrasta, studenata, zdrave odrasle populacije, odraslih osoba s povećanim rizikom po zdravlje, žena, starijih osoba

2. zdravstveno odgojni i edukativni rad s osobama s invaliditetom, kroničnim bolesnicima, hospitaliziranim bolesnicima i njihovim obiteljima

3. promicanje zdravlja, zdravstveni odgoj i edukacija stanovništva iz područja prehrane, tjelesne aktivnosti, ovisnosti, mentalnog zdravlja, oralnog zdravlja, reproduktivnog zdravlja i metoda planiranja obitelji te područja prevencije ozljeda i pružanja prve pomoći

4. primarna, sekundarna i tercijarna prevencija specifičnih stanja i bolesti putem edukacije o spolno prenosivim bolestima, kardiovaskularnim bolestima, malignim bolestima, zaraznim bolestima, ozljedama i invalidnosti, ostalim kroničnim nezaraznim bolestima

5. edukacija edukatora koji će obavljati zdravstveno prosvjećivanje i promicanje zdravlja prema javno-zdravstvenim prioritetima
Pokazatelji ishoda: 

1. godišnja izvješća Zavoda za javno zdravstvo Osječko-baranjske županije s podacima o radu zdravstvene djelatnosti u Osječko-baranjskoj županiji (broj savjetovanja roditelja predškolske djece, učenika, srednjoškolaca i studenata; razlozi dolazaka u savjetovališta, broj učenika i studenata obuhvaćenih zdravstvenim odgojem u obrazovnim ustanovama županije, savjetovanje odraslih i starih osoba od strane izabranih liječnika obiteljske medicine...)
2. Sistematski pregledi, skrininzi i ostale aktivnosti u cilju prevencije i ranog otkrivanja bolesti

Zakonski i stručno ovaj dio Plana utemeljen je na Planu i programu mjera zdravstvene zaštite iz obveznog zdravstvenog osiguranja te na nacionalnim strategijama prevencije bolesti.
Ovisno o fazi bolesti u kojoj smo intervenirali, prevenciju dijelimo na primarnu, sekundarnu i tercijarnu.
Primarna prevencija je usmjerena na zdrave osobe, podrazumijeva uklanjanje rizika/uzroka bolesti i unapređenje općeg zdravstvenog stanja kako bi se spriječio nastanak bolesti.
Sekundarna prevencija se odnosi na prepoznavanje ranih znakova bolesti kod prividno zdravih ljudi, kako bi se pravodobnom intervencijom spriječio razvoj manifestne bolesti, te tako zaustavilo njeno napredovanje i sačuvao život i njegova kvaliteta. Rano otkrivanje bolesti uz posljedične rane intervencije je najučinkovitija preventivna mjera kod mnogih bolesti.
Tercijarna prevencija je prepoznavanje i zbrinjavanje onih stanja koja se ne mogu u potpunosti liječiti, ali se pravovremenim intervencijama može spriječiti razvoj posljedica ili komplikacija bolesti.

Ciljevi: prevencija i rano otkrivanje bolesti odnosno provođenje aktivnosti kojima se pokušavaju spriječiti početak ili napredak određene bolesti ili nemoći. 

Aktivnosti: 

1. preventivni pregledi trudnica, novorođenčadi i babinjača, dojenčeta, predškolske djece, školske djece i studenata, žena, starije populacije; 

2. preventivni pregledi kod liječnika dentalne medicine; 

3. preventivni pregledi koje obavljaju liječnici medicine rada vezano uz profesionalna oboljenja, sigurnost na radu i slično; 

4. preventivni pregledi osoba pod zdravstvenim nadzorom sukladno Zakonu o zaštiti pučanstva od zaraznih bolesti; 
5. preventivni pregledi odraslih i starih osoba u cilju ranog otkrivanja kroničnih nezaraznih bolesti (provođenje nacionalnih programa ranog otkrivanja zloćudnih bolesti).

6. testiranje učenika srednjih škola iz uzorka urina, brzim kvalitativnim testovima na različite psihoaktivne tvari uz prethodnu suglasnost roditelja/staratelja 

7. provođenje harm reduction programa za sprečavanje širenja krvlju i spolno prenosivih bolesti u suradnji s Udrugom "Ne - ovisnost" i "Help"
8. provođenje screeninga "Rano otkrivanje rizičnog ponašanja mladeži" čiji osnovni cilj je rana detekcija i intervencija mentalnih poremećaja mladeži a koja uključuje i bolesti ovisnosti.

9. psihosocijalni tretman za ovisničku populaciju uz uvođenje i provođenje supstitucijske terapije, te praćenje psihičkog i somatskog statusa i rad s ovisnicima o kocki i alkoholu po individualnom kliničkom modelu

10. sistematski pregledi u okviru školske medicine: sistematski pregled djece prije upisa u prvi razred osnovne škole, sistematski pregled učenika u petom i osmom razredu osnovne škole, sistematski pregledi učenika prvih razreda srednje škole i studenata prve godine fakulteta
11. provođenjem skrininga - rano otkrivanje poremećaja vida, prekomjerne tjelesne težine, skolioze, poremećaji mentalnog zdravlja 

Pokazatelji ishoda: 

1. godišnja izvješća Zavoda za javno zdravstvo Osječko-baranjske županije s podacima o zdravstvenom stanju stanovništva (pobol stanovništva) 

2. godišnja izvješća Zavoda za javno zdravstvo Osječko-baranjske županije s podacima o radu zdravstvene djelatnosti u Osječko-baranjskoj županiji (sistematski pregledi) 

3. rezultati provođenja Nacionalnih programa ranog otkrivanja zloćudnih bolesti
3. Stvaranje okoliša koji podupire zdravlje 

Briga za okoliš koji podupire zdravlje je utemeljena na Planu i programu mjera zdravstvene zaštite iz obveznog zdravstvenog osiguranja te na Strategiji održivog razvitka Republike Hrvatske. Mjere su usklađene sa razvojnim prioritetima i mjerama iz Županijske razvojne strategije te sa Zakonom o zaštiti okoliša ("Narodne novine" broj 80/13., 153/13., 78/15., 12/18. i 118/18.), Zakonom o vodama (" Narodne novine" broj 66/19.), Zakonom o vodi za ljudsku potrošnju ("Narodne novine" broj 56/13., 64/15., 104/17., 115/18. i 16/20.), Zakonom o zaštiti zraka ("Narodne novine" broj 127/19.), Zakonom o hrani ("Narodne novine" broj 81/13., 14/14., 30/15. i 115/18.) kao i podzakonskim aktima donesenim temeljem navedenih zakona.
Ciljevi: poboljšanje zdravlja građana putem mjera kojima se unapređuje stanje sastavnica okoliša (zrak, voda).
Aktivnosti: 
1. zaštita voda u cilju osiguranja dovoljnih količina zdravstveno ispravne vode za piće za stanovništvo i privredu; 

2. nadzor nad zdravstvenom ispravnošću namirnica i predmeta opće uporabe; 

3. praćenje kvalitete zraka, voda za kupanje i vode koje se koriste za piće radi promicanja i zaštite zdravlja stanovništva od utjecaja štetnih čimbenika; 

4. praćenje stanja uhranjenosti stanovništva; 

5. nadzor nad kvalitetom prehrane u kolektivima; 

6. nadzor nad dišnim noksama i njihovim koncentracijama u zraku (uključujući pelud); 

7. praćenje izloženosti stanovništva toksikantima

Pokazatelji ishoda: periodična, polugodišnja i godišnja izvješća Zavoda za javno zdravstvo Osječko-baranjske županije po pojedinim programima s prikazanim rezultatima: 

1. program praćenja zdravstvene ispravnosti vode za ljudsku potrošnju 

2. program ispitivanja zdravstvene ispravnosti hrane 

3. program praćenja alergene peludi u zraku

4. program praćenja kvalitete sirovih voda izvorišta i bunara

5. program praćenja kvalitete vode za kupanje

6. program praćenja izloženosti stanovništva toksikantima

4. Mjere prevencije i ranog otkrivanja zaraznih bolesti 

Ova cjelina je ujedno i dio godišnjeg programa mjera zaštite pučanstva od zaraznih bolesti Osječko-baranjske županije koji se donosi u skladu sa Zakonom o zaštiti pučanstva od zaraznih bolesti ("Narodne novine" broj 79/07., 113/08., 43/09., 130/17. i 47/20.).
Ciljevi: zaštita građana od obolijevanja od zaraznih bolesti, nadzor nad kretanjem zaraznih bolesti, suzbijanje epidemija

Aktivnosti: 

1.
Provođenje programa obveznog cijepljenja, urgentnih protuepidemijskih cijepljenja i fakultativnih cijepljenja:

a)
planiranje cijepljenja, distribucija cjepiva i nadzor nad provođenjem; 

b)
cijepljenje novorođenčadi, cijepljenje i docjepljivanje dojenčadi, male i školske djece te osoba sa navršenih 60. godina života protiv tetanusa (prema Programu obveznog cijepljenja u RH); 

c)
cijepljenje za posebne skupine stanovništva i pojedince pod povećanim rizikom; 

d)
cijepljenje protiv bjesnoće na indikaciju (nakon kontakta sa životinjom) i preventivno; 

e)
cijepljenja protiv gripe i ostala cijepljenja po epidemiološkoj indikaciji. 

2.
Nadzor nad kretanjem zaraznih bolesti i suzbijanje epidemija:

a)
obvezno prijavljivanje zaraznih bolesti, rano otkrivanje izvora zaraze i putova njena širenja; 

b)
laboratorijska identifikacija uzročnika zaraznih bolesti; 

c)
zdravstveni nadzor nad kliconošama; 

d)
sprječavanje i suzbijanje epidemija; 

e)
kemoprofilaksa i seroprofilaksa djece i odraslih; 

f)
prevencija i suzbijanje bolničkih infekcija u zdravstvenim ustanovama i ustanovama koje skrbe o starijima i nemoćnima; 

g)
prevencija i suzbijanje tuberkuloze; 

h)
izrada i provedba planova akcija u izvanrednim situacijama; 

i)
provođenje terenskih epidemioloških izvida i mikrobiološko uzorkovanje prema epidemiološkoj indikaciji.

3.
Zdravstveni odgoj: 

a)
edukacija osoba koje rukuju namirnicama, hranom i vodom; 

b)
organizacija, stručna priprema, evidencija o polaznicima i provedba tečajeva "higijenskog minimuma" te provjera znanja, u skladu s propisima.
4.
Mjere prevencije zaraznih bolesti kod posebnih skupina 

a)
nadzor nad osobama u međunarodnom prometu; 

b)
zdravstveni i mikrobiološki pregled državljana Republike Hrvatske i stranaca koji dolaze u Republiku Hrvatsku na školovanje, a koji su boravili u područjima gdje vladaju kolera, malarija, kuga, tropske hemoragijske groznice i žuta groznica sukladno važećim propisima; 

c)
zdravstveni nadzor tražitelja azila, azilanata, izbjeglica i stranaca. 
5.
Nadzor nad kretanjem spolno prenosivih zaraznih bolesti i suzbijanje epidemija: 

a)
mjere zaštite pučanstva od AIDS-a prema nacionalnom programu; 

b)
savjetovanje i testiranje na HIV; 

c)
unaprjeđenje ranog otkrivanja spolno prenosivih bolesti.

6.
Sudjelovanje u osnovnim mjerama zaštite okoliša u svrhu epidemiološkog nadzora i kontrole: 

a)
donošenje program mjera zaštita pučanstva od zaraznih bolesti na razini jedinica lokalne samouprave

b)
provođenje nadzora preventivne i protuepidemijske dezinfekcije, dezinsekcije i deratizacije (DDD);

c)
nadzor nad provedbom sustavnih mjera deratizacije i dezinsekcije; 

d)
nadzor nad vodoopskrbom i vodoopskrbnim objektima; 

e)
nadzor nad javnom i društvenom prehranom; 

f)
nadzor nad higijenskim i drugim uvjetima u objektima za proizvodnju i distribuciju hrane i namirnica; 

g)
nadzor nad primjenom mjera sustava HACCP u objektima i u osoba u proizvodnji hrane, vode i namirnica za ljudsku uporabu;

h)
nadzor nad javnim objektima;

i)
nadzor nad higijenom okoliša;

j)
preventivni pregledi smještajnih jedinica u cilju smanjenja rizika od legionarske bolesti.
5. Prijelazna i završna odredba

Ovaj Plan izradio je Upravni odjel za zdravstvo i socijalnu skrb Osječko-baranjske županije u suradnji sa Zavodom za javno zdravstvo Osječko-baranjske županije i bit će objavljen u "Županijskom glasniku".

KLASA:

URBROJ:

Osijek,

                                                                                          Predsjednik

                                                                                          Dragan Vulin

